En l'actual mandat ens proposem fomentar i consolidar els sectors
estratègics amb el més alt valor afegit de la nostra economia,
que ens donen avantatge competitiu respecte a altres ciutats i
territoris. En primer lloc, cal donar suport al talent i a la
innovació empresarial, digital i socioeconòmica per possibilitar
una ocupació de qualitat; en segon lloc, cal facilitar
l'activitat econòmica a la ciutadania i al teixit productiu dels
barris i del conjunt de la ciutat.
Cal un progrés econòmic compartit i plural, amb un mercat de
treball més estable i inclusiu, i, alhora, menys precari i
desigual, que garanteixi un futur d'oportunitats per a tothom.
Es necessiten polítiques de desenvolupament econòmic en clau
internacional i en clau de ciutat, però també atendre les
lògiques econòmiques de proximitat, enfortint i generant
equilibri entre els teixits econòmics que hi ha als barris i que
són claus per al dinamisme i la cohesió de la ciutat.
Volem dur a terme una autèntica revolució econòmica, impulsant
Barcelona com una capital de l'economia verda, aprofundint en la
oportunitat econòmica que hi ha darrera del necessari canvi
productiu que hem d'assolir per a garantir la sostenibilitat del
nostre planeta. En definitiva, una activitat econòmica alineada
amb l'Agenda global 2030 i els objectius de desenvolupament
sostenible. S'aposta per impulsar els ecosistemes emprenedors i
innovadors, la modernització de l'economia tradicional, el
reimpuls de la indústria local, l'impuls a les indústries
creatives i la transversalitat de l'economia digital, circular,
social i col·laborativa. Volem a la vegada lligar la nostra
capitalitat digital i emprenedora, consolidada arran de la
capitalitat mundial del mòbil, amb aquesta capitalitat d'economia
verda, fent d'aquests dos vectors dos elements tractors del futur
econòmic de Barcelona.
Compartir el progrés econòmic vol dir compartir esforços i
capacitats en moments de canvi i complexos, la qual cosa implica
coordinar adequadament tots els recursos de la ciutat i dels seus
agents, teixit econòmic, ciutadania i comunitat, aprofundint en
la col·laboració público-privada.
La nostra competitivitat requereix la incorporació dels pilars de
la Marca Barcelona (connexió, iniciativa, ànima, contrastos,
talent i compromís) i dels vectors de la creativitat i la
innovació en tots els models de desenvolupament econòmic, de les
empreses i dels agents econòmics i socials de la ciutat.
Es promourà l'impuls internacional de la ciutat i del territori
metropolità.  Es treballarà, conjuntament amb la regió
metropolitana, per fer de Barcelona un referent internacional per
a la nostra activitat econòmica, però també per a la qualitat de
vida, per harmonitzar un desenvolupament local redistributiu i
equitatiu i fer-lo compatible amb la competitivitat de l'empresa,
l'emprenedoria i l'economia de Barcelona en l'ecosistema de les
ciutats globals.
Per últim volem que el conjunt de la visió econòmica sigui
present en el desenvolupament urbà de la ciutat, treballant
conjuntament amb la resta d'àmbits municipals a la hora d'abordar
les grans reformes urbanes, dotant-les de continguts i dimensió
econòmica com el Port Olímpic, el 22@, la Zona Franca o les
transformacions urbanes de les grans infraestructures.